Amics del disseny del principat d'Andorra | “300 anys després” amb accent andorrà.
“300 anys després” amb accent andorrà.
Fins a finals d’any, una cinquantena de municipis acolliran una exposició a l’aire lliure emmarcada en el Tricentenari dels Fets de 1714. Aquesta exposició ha estat organitzada i produïda pel nostre soci protector Reunió de Papaia i dissenyada i il·lustrada pels nostres socis Pere Moles, Tito Farré i Jordi Planellas respectivament.
Valls (Alt Camp) i Figueres (Alt Empordà) són les dues ciutats que van obrir simultàniament la mostra itinerant aquest cap de setmana. Les capitals de l’Alt Camp i l’Alt Empordà són les dues primeres poblacions catalanes que acolliran, l’exposició “300 anys després”, inclosa en el calendari d’actes del Tricentenari 1714/2014. Valls ho fa a la cèntrica plaça del Pati, i Figueres, a la plaça de Josep Pla, davant del Teatre Jardí. Es tracta d’una mostra pensada per anar a l’aire lliure, en espais ben concorreguts, per tal de fer arribar el missatge de la commemoració a un públic molt ampli i heterogeni.
L’exposició té un esperit didàctic que la fa molt adient per als estudiants del darrer cicle de Primària i per als de Secundària. Per aquest motiu, s’ha elaborat una Guia Didàctica que ajuda els professors a preparar amb antelació les visites escolars, disponible ja per Internet.
A cada municipi, l’exposició hi restarà dues setmanes. A més de Valls i Figueres, l’exposició visitarà un bon nombre de capitals comarcals, les principals ciutats de l’entorn metropolità (L’Hospitalet, Badalona, Cornellà, Sant Boi, Rubí…) i també altres municipis, com ara Martorell, Teià, Argentona, Palau-Solità i Plegamans, Montgat, Palamós, Calella o Roses. A Barcelona, s’instal·larà a la plaça de la Catedral a finals d’octubre de 2014.
“300 anys després” ha estat ideada, dissenyada i produïda per l’empresa Reunió de Papaia Projectes Artístics, que també se n’encarrega de la itinerància. La mostra té el suport de l’Oficina del Tricentenari i dels Departaments de Presidència i Cultura de la Generalitat de Catalunya, així com de tots els Ajuntaments participants.
in General /by rcortes
← Amics del Disseny a Radio Valira – Ningú és perfecte (previous entry)
(next entry) Baustore presenta la nova col.lecció Vitra Eames Storage Units →